b'\n_START_ARTICLE_\nTucker Poolman\n_START_SECTION_\nPelityyli\n_START_PARAGRAPH_\nThe Sports Forecaster -sivuston mukaan Poolman on hyv\xc3\xa4runkoinen ja ulottuva puolustaja, jolla on my\xc3\xb6s suhteellisen hyv\xc3\xa4t hy\xc3\xb6k\xc3\xa4ysp\xc3\xa4\xc3\xa4n taidot. H\xc3\xa4nen tulisi kuitenkin lis\xc3\xa4t\xc3\xa4 voimaa. Sivuston mukaan Poolman on edelleen henkisell\xc3\xa4 tasolla varsin raakile. H\xc3\xa4n osaa pelata my\xc3\xb6s hy\xc3\xb6kk\xc3\xa4\xc3\xa4j\xc3\xa4n\xc3\xa4 ja Poolmania on t\xc3\xa4m\xc3\xa4n ja ison kokonsa my\xc3\xb6t\xc3\xa4 verrattu h\xc3\xa4nen nykyiseen joukkuetoveriinsa Dustin Byfuglieniin.\n_START_SECTION_\nUra\n_START_PARAGRAPH_\nPoolman syntyi Iowan Dubuquessa, mutta kasvoi Minnesotan East Grand Forksissa. H\xc3\xa4n k\xc3\xa4vi kotikaupungissaan my\xc3\xb6s high schoolin. Kaudeksi 2011\xe2\x80\x932012 Poolman siirtyi NAHL-junioriliigan Wichita Falls Wildcatsiin, jonka paras sy\xc3\xb6tt\xc3\xa4j\xc3\xa4, kolmanneksi paras pistemies ja tehokkain puolustaja h\xc3\xa4n oli tehoilla 7+22=29. Omaha Lancers varasi Poolmanin 38. pelaajana USHL:n varaustilaisuudessa 2012. H\xc3\xa4n siirtyi joukkueeseen kaudeksi 2012\xe2\x80\x932013, jolloin Poolman oli Lancersin toiseksi paras maalintekij\xc3\xa4 Connor Chathamin j\xc3\xa4lkeen 14 osumallaan, joilla h\xc3\xa4n sijoittui my\xc3\xb6s koko USHL:n puolustajien maalip\xc3\xb6rssiss\xc3\xa4 toiseksi edell\xc3\xa4\xc3\xa4n vain Muskegon Lumberjacksin Michael Brodzinski. Poolman pelasi kauden aikana my\xc3\xb6s USHL/NHL Top Prospects Gamessa._NEWLINE_Winnipeg Jets varasi Poolmanin viidennell\xc3\xa4 kierroksella 127. pelaajana NHL:n varaustilaisuudessa 2013. Kaudella 2013\xe2\x80\x932014 h\xc3\xa4n nousi Omaha Lancersin USHL-joukkueen kapteeniksi. Poolman voitti koko liigan puolustajien maalip\xc3\xb6rssin ja sijoittui puolustajien pistep\xc3\xb6rssiss\xc3\xa4 kolmanneksi tehoilla 15+26=41. H\xc3\xa4n pelasi kauden aikana my\xc3\xb6s USHL:n t\xc3\xa4hdist\xc3\xb6ottelussa. Poolman palkittiin kauden p\xc3\xa4\xc3\xa4tteeksi liigan parhaana yhdysvaltalaispelaajana Dave Tyler Junior Player of the Year Awardilla ja valittiin ensimm\xc3\xa4iseen t\xc3\xa4hdist\xc3\xb6kent\xc3\xa4lliseen._NEWLINE_Vuosina 2014\xe2\x80\x932017 Poolman k\xc3\xa4vi Pohjois-Dakotan yliopistoa. Freshman -vuotenaan 2014\xe2\x80\x932015 h\xc3\xa4n oli joukkueensa eniten maaleja tehnyt puolustaja kahdeksalla osumallaan. Poolman voitti NCHC:n runkosarjan mestaruuden, Penrose Cupin, kuten my\xc3\xb6s Sophomore -vuotenaan 2015\xe2\x80\x932016, jolloin h\xc3\xa4n voitti my\xc3\xb6s koko NCAA:n mestaruuden. Junior -vuotenaan 2016\xe2\x80\x932017 Poolman oli UND:n paras sy\xc3\xb6tt\xc3\xa4j\xc3\xa4 ja tehokkain puolustaja tehoilla 7+23=30. H\xc3\xa4n voitti my\xc3\xb6s joukkueensa sis\xc3\xa4isen tehotilaston lukemalla +18. Poolman valittiin kauden p\xc3\xa4\xc3\xa4tteeksi NCHC:n parhaaksi puolustavaksi puolustajaksi, ensimm\xc3\xa4iseen t\xc3\xa4hdist\xc3\xb6kent\xc3\xa4lliseen ja finaaleiden t\xc3\xa4hdist\xc3\xb6kent\xc3\xa4lliseen._NEWLINE_Maaliskuussa 2017 Poolman teki vuoden mittaisen ja 1,775 miljoonan dollarin arvoisen tulokassopimuksen Winnipeg Jetsin kanssa. H\xc3\xa4n otti syksyn harjoitusleirin p\xc3\xa4\xc3\xa4tteeksi paikan seuran NHL-joukkueen vahvuudesta. Poolman teki NHL-debyyttins\xc3\xa4 runkosarjan kolmannella kierroksella 9. lokakuuta 2017 vieraissa Edmonton Oilersia vastaan. H\xc3\xa4n sai ottelussa j\xc3\xa4\xc3\xa4aikaa 14.02 minuuttia. Kolmen pelaamansa ottelun j\xc3\xa4lkeen Poolman l\xc3\xa4hetettiin AHL-joukkue Manitoba Moosen vahvuuteen marraskuussa. Seitsem\xc3\xa4n siell\xc3\xa4 pelatun ottelun j\xc3\xa4lkeen Jets kutsui h\xc3\xa4net takaisin NHL-vahvuuteensa Tobias Enstr\xc3\xb6min loukkaannuttua. Poolman teki NHL-uransa avausmaalin 23. joulukuuta 2017 vieraissa New York Islandersia vastaan.\n_START_SECTION_\nMuuta\n_START_PARAGRAPH_\nPoolmanin pikkuveli Colton pelaa puolustajana Pohjois-Dakotan yliopistojoukkueessa. Veljekset pelasivat siell\xc3\xa4 samaan aikaan kaudella 2016\xe2\x80\x932017. Heid\xc3\xa4n is\xc3\xa4ns\xc3\xa4 Mark Poolman toimii UND:n kuntovalmentajana.'